# **Εισαγωγή στο Υπολογιστικό Φύλλο**

|  |
| --- |
| Τι θα μάθουμε σήμερα: |

|  |
| --- |
| * Να εξηγούμε τι είναι το υπολογιστικό φύλλο και τα πλεονεκτήματα χρήσης του * Να ενεργοποιούμε την εφαρμογή * Να αναγνωρίζουμε τα κελιά, τις στήλες και τις γραμμές * Να αναγνωρίζουμε το όνομα κελιού και το ενεργό κελί * Να αναγνωρίζουμε μια περιοχή κελιών * Να δημιουργούμε νέο βιβλίο εργασίας * Να ανοίγουμε ένα βιβλίο εργασίας * Να αποθηκεύουμε ένα βιβλίο εργασίας * Να κλείνουμε βιβλίο εργασίας και την εφαρμογή |

## Τι είναι το υπολογιστικό Φύλλο

Τα υπολογιστικά φύλλα είναι προγράμματα εφαρμογών γραφείου, τα οποία ασχολούνται με την εισαγωγή και ανάλυση αριθμητικών δεδομένων. Σε ένα υπολογιστικό φύλλο μπορούμε **να παρουσιάσουμε και να ταξινομήσουμε** τα δεδομένα μας **σε στήλες και γραμμέ**ς, **να επεξεργαστούμε μεγάλο όγκο πληροφοριών, να εκτελέσουμε μαθηματικές πράξεις** με ακρίβεια**, να αυτοματοποιήσουμε την εκτέλεση πράξεων** και **να παρουσιάσουμε τα αποτελέσματά μας σε γραφήματα**

**Παραδείγματα υπολογιστικών φύλλων:**

|  |  |  |  |
| --- | --- | --- | --- |
| **MS Excel** | **Open Office Calc** | **Libre Office Calc** | **Google Sheets** |

To περιβάλλον διεπαφής και τα προσφερόμενα εργαλεία είναι πάνω-κάτω κοινά, και σημασία έχει να μπορούμε να δουλέψουμε σε οποιοδήποτε περιβάλλον είναι διαθέσιμο.

## Ξεκίνημα της εφαρμογής

Ανοίξτε την εφαρμογή **Libre Office** που είναι εγκατεστημένη στους υπολογιστές του σχολείου και επιλέξτε **Υπολογιστικό Φύλλο (LibreOffice Calc)**

Όταν ξεκινάμε την εφαρμογή, ανοίγει το παράθυρο με ένα κενό **βιβλίο εργασίας**, το οποίο περιέχει όλα όσα χρειαζόμαστε για να δουλέψουμε με το βιβλίο εργασίας μας.

## Το παράθυρο του Υπολογιστικού Φύλλου

Ο χώρος εργασίας του **Υπολογιστικού φύλλου** αποτελείται από έναν πίνακα, ο οποίος δημιουργείται από γραμμές **(Rows)** και στήλες **(Columns**), οι οποίες δημιουργούν κουτάκια, τα οποία ονομάζονται κελιά **(Cells**).


Το κελί παίρνει το όνομά του από **το γράμμα της στήλης** και **τον αριθμό της γραμμής,** π.χ. ***Α1, D3, H7.***

Το κελί το οποίο είναι επιλεγμένο ονομάζεται ενεργό κελί **(Active Cell)** και παρουσιάζεται με μαύρο περίγραμμα.

## Περιοχή κελιών

Όταν επιλέξουμε δύο ή περισσότερα κελιά μαζί, τότε δημιουργούμε μια **περιοχή κελιών**. Για να γίνει επιλογή δύο ή περισσότερων κελιών, *πατάμε μια φορά με το αριστερό κουμπί του ποντικιού στο πρώτο κελί που θέλουμε να επιλέξουμε και, κρατώντας το κουμπί πατημένο, προχωράμε μέχρι το τελευταίο κελί που θέλουμε να επιλέξουμε.*

Μια **περιοχή κελιών** παίρνει το όνομά της από **το πρώτο** και το **τελευταίο της κελί**



## Δημιουργία νέου κενού βιβλίου εργασίας

* Από την καρτέλα **Αρχείο** επιλέγουμε την εντολή **Δημιουργία** και στη συνέχεια επιλέγουμε **Υπολογιστικό Φύλλο**.
* Μπορούμε, επίσης, να χρησιμοποιήσουμε τον συνδυασμό πλήκτρων **CTRL + N .**

## Άνοιγμα βιβλίου εργασίας

* Από την καρτέλα **Αρχείο** επιλέγουμε την εντολή **Άνοιγμα**
* Μπορούμε, επίσης, να χρησιμοποιήσουμε τον συνδυασμό πλήκτρων **CTRL + O .**

## Αποθήκευση βιβλίου εργασίας

Η προεπιλεγμένη μορφή αρχείου, όταν αποθηκεύουμε στο **LibreOffice Calc**, έχει την επέκταση **.odt** στο αρχείο. Αν θέλουμε να αποθηκεύσουμε το βιβλίο εργασίας μας με διαφορετικό τύπο αρχείου, χρησιμοποιούμε την εντολή **Αποθήκευση ως** και στο **Save as type**: επιλέγουμε τον επιθυμητό τύπο αρχείου.

* Ως γενικό κανόνα, από την καρτέλα **Αρχείο** επιλέγουμε την εντολή **Αποθήκευση ως**, για να αποθηκεύσουμε το βιβλίο εργασίας μας για πρώτη φορά, ή όταν θέλουμε να το αποθηκεύσουμε με άλλο όνομα ή σε άλλη θέση ή με άλλο τύπο.
* Χρησιμοποιούμε την εντολή **Αποθήκευση** για να αποθηκεύσουμε ένα ήδη αποθηκευμένο βιβλίο εργασίας, με το ίδιο όνομα, στην ίδια θέση και με τον ίδιο τύπο, μετά από αλλαγές που κάναμε. Εναλλακτικά να κάνουμε κλικ στο κουμπί  ή πατάμε τον συνδυασμό πλήκτρων CTRL + S.

## Κλείσιμο βιβλίου εργασίας / εφαρμογής

Από την καρτέλα **Αρχείο** επιλέγουμε :

την εντολή **Κλείσιμο** εάν θέλουμε να κλείσουμε μόνο το βιβλίο εργασίας.

την εντολή **Έξοδος του LibreOffice** εάν θέλουμε να κλείσουμε την εφαρμογή.

**Άσκηση στο εργαστήριο**

Κάντε ομάδες των 2 ατόμων, ανοίξτε το Υπολογιστικό Φύλλο που διαθέτει ο υπολογιστής σας (Excel, Open Calc, Libre ). Δοκιμάστε να εφαρμόσετε τις ενότητες 2-8 της Θεωρίας και συμπληρώστε το παρακάτω Φύλλο Εργασίας.

**Εισαγωγή στο Υπολογιστικό Φύλλο**

**Φύλλο Εργασίας 1**

**1. Να συμπληρώσετε τα κενά με το σωστό χαρακτηρισμό από τον κατάλογο που ακολουθεί: κελιά, αριθμό, μαθηματικούς τύπους, γραμμές, εισαγωγή, γράμμα, αριθμητικών.**

(α) Υπολογιστικό Φύλλο είναι το πρόγραμμα στο οποίο γίνεται …………………………… και ανάλυση των ……………………………… δεδομένων.

(β) Σε ένα υπολογιστικό φύλλο οργανώνουμε τα δεδομένα σε στήλες και ………………….

(γ) Η βασική οθόνη της εφαρμογής αποτελείται από πολλά κουτάκια τα οποία ονομάζονται ………………… .

(δ) Κάθε κελί έχει όνομα το οποίο παίρνει από το …………………………… της στήλης και τον ………………………… της γραμμής.

(ε) Σε ένα υπολογιστικό φύλλο μπορούμε να εκτελέσουμε γρήγορα και με ακρίβεια ……………………………… ……………………… .